**INFORMACIJA APIE VALSTYBĖS IŠ DALIES KOMPENSUOJAMUS BŪSTO KREDITUS**

Parama būstui įsigyti teikiama asmenims ir šeimoms valstybės iš dalies kompensuojamų būsto kreditų gavėjams teikiant subsidijas valstybės iš dalies kompensuojamo būsto kredito daliai apmokėti.

**Teisę į paramą būstui įsigyti turi asmenys ir šeimos, kurie atitinka visus žemiau nurodytus reikalavimus:**

1. Duomenys apie jų gyvenamąją vietą Lietuvos Respublikoje, o neturinčiųjų gyvenamosios vietos – apie savivaldybę, kurios teritorijoje gyvena, yra įrašyti į Lietuvos Respublikos gyventojų registrą;

2. Gyventojų turto deklaravimo įstatyme nustatyta tvarka už kalendorinius metus deklaruotas turtas (įskaitant gautas pajamas) iki prašymo suteikti paramą būstui įsigyti pateikimo dienos neviršija šių pajamų ir turto dydžių:

|  |  |  |
| --- | --- | --- |
| **Asmenų sk.** | **Pajamos, Eur** | **Turtas, Eur** |
| **1** | 18 656,00 | 22 704,00 |
| **2-3** | 26 048,00 | 46 112,00 |
| **4-5** | 31 328,00 | 61 424,00 |
| **6** | 31 680,00 | 87 648,00 |

3. Įsigyja pirmą tinkamą būstą Lietuvos Respublikos teritorijoje arba atitinka vieną iš šių sąlygų:

* neturi būsto nuosavybės teise pastaruosius 5 metus ir iki prašymo suteikti paramą būstui įsigyti pateikimo dienos nebuvo pasinaudoję šia paramos forma ar finansine paskata pirmąjį būstą įsigyjančioms jaunoms šeimoms;
* turi ar turėjo nuosavybės teise būstą, kurio naudingasis plotas (visų Lietuvos Respublikoje nuosavybės teise turimų ir (arba) vienu metu turėtų būstų naudingųjų plotų suma), tenkantis (tenkanti) vienam asmeniui ar šeimos nariui, yra mažesnis (mažesnė) kaip 14 kvadratinių metrų, arba turimas būstas, neatsižvelgiant į jo naudingąjį plotą, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų. Parama teikiama būstui įsigyti arba nuosavybės teise turimam būstui rekonstruoti;
* neįgalusis ar šeima, kurioje yra neįgalusis, nuosavybės teise turi būstą, nepritaikytą neįgaliųjų poreikiams. Parama teikiama tik nuosavybės teise turimam būstui rekonstruoti pritaikant neįgaliųjų poreikiams.

Pagal LR Paramos būstui įsigyti ar išsinuomoti įstatymą ne daugiau kaip 25 procentai valstybės iš dalies kompensuojamo būsto kredito sumos gali būti panaudota žemės sklypui, kuriame yra arba planuojamas statyti būstas, įsigyti.

**Parama būstui įsigyti teikiama valstybės iš dalies kompensuojamų būsto kreditų gavėjams teikiant subsidijas:**

1. **apmokama 30 procentų**suteikto valstybės iš dalies kompensuojamo būsto kredito (ar šio būsto kredito likučio) sumos, jeigu kredito gavėjai atitinka aukščiau nurodytus reikalavimus ir jeigu jie yra:

– buvę likę be tėvų globos (rūpybos) asmenys, iki jiems sukanka 36 metai, ar jų šeimos;

– šeimos, auginančios tris ar daugiau vaikų ir (ar) tris ar daugiau vaikų, kuriems (ar vienam, ar keliems iš jų) nustatyta nuolatinė globa (rūpyba);

– neįgalieji arba šeimos, kuriose yra neįgaliųjų;

– šeimos, kuriose motina arba tėvas, globėjas (rūpintojas) vieni augina vieną ar daugiau vaikų ir (ar) vaiką (vaikus), kuriam (kuriems) nustatyta nuolatinė globa (rūpyba).

2. **apmokama 25 procentai**suteikto valstybės iš dalies kompensuojamo būsto kredito (ar šio būsto kredito likučio) sumos, jeigu kredito gavėjai atitinka aukščiau nurodytus reikalavimus ir jeigu jie yra jaunos šeimos, auginančios du vaikus ar du vaikus, kuriems (ar vienam iš jų) nustatyta nuolatinė globa (rūpyba).

3. **apmokama 20 procentų**suteikto valstybės iš dalies kompensuojamo būsto kredito (ar šio būsto kredito likučio) sumos, jeigu kredito gavėjai atitinka aukščiau nurodytus reikalavimus ir jeigu jie yra jaunos šeimos, auginančios vieną vaiką ar vieną vaiką, kuriam nustatyta nuolatinė globa (rūpyba).

4. **apmokama 15 procentų**suteikto valstybės iš dalies kompensuojamo būsto kredito (ar šio būsto kredito likučio) sumos, jeigu kredito gavėjai atitinka aukščiau nurodytus reikalavimus ir jeigu jie yra jaunos šeimos, neauginančioms vaikų ar vaikų, kuriems nustatyta nuolatinė globa (rūpyba).

**Valstybės iš dalies kompensuojamų būsto kreditų suma neturi būti didesnė kaip:**

* 53 tūkstančiai eurų arba ekvivalentas kita valiuta – asmeniui be šeimos;
* 87 tūkstančiai eurų arba ekvivalentas kita valiuta – dviejų ar daugiau asmenų šeimai;
* 35 tūkstančiai eurų arba ekvivalentas kita valiuta – nuosavybės teise turimam būstui rekonstruoti, neatsižvelgiant į asmens šeiminę padėtį.

**Kreipimasis dėl paramos būstui įsigyti:**

Jeigu asmuo ar šeima Lietuvos Respublikos gyvenamosios vietos deklaravimo įstatymo nustatyta tvarka deklaravę gyvenamąją vietą arba įtraukti į gyvenamosios vietos nedeklaravusių asmenų apskaitą **Rokiškio rajono savivaldybės teritorijoje**, dėl paramos būstui įsigyti, turi kreiptis į Rokiškio rajono savivaldybės administraciją, pateikdami prašymą ir socialinės apsaugos ir darbo ministro nustatytus dokumentus ir (ar) duomenis:

* metinę asmens ar šeimos turto ir pajamų deklaraciją už kalendorinius metus (forma FR0001);
* pagal poreikį: sąrašą pajamų, kurios neįskaitomos į asmenų ir šeimų gaunamas pajamas;
* jei į sąrašą įrašomas neįgalumą turintis asmuo – neįgalumo arba darbingumo lygio pažymos kopiją;
* jei motina ar tėvas faktiškai vieni augina vaiką (-us) ir (ar) vaiką (-us), kuriam (-iems) nustatyta nuolatinė globa (rūpyba), tai patvirtinančius dokumentus: įsiteisėjusį teismo sprendimą dėl santuokos nutraukimo ar vaikų gyvenamosios vietos nustatymo; vaikų išlaikymo priteisimo; vienam iš tėvų neterminuotai apribotos tėvų valdžios; vieno iš tėvų pripažinimo neveiksniu; vaikų išlaikymo sutarties patvirtinimo; vaikų gyvenamosios vietos nustatymo ar išlaikymo priteisimo.
* jeigu į sąrašą įrašomas našlaitis – našlaičio statusą patvirtinančius dokumentus: gimimo liudijimas, teismo sprendimas, valstybės vaiko teisių apsaugos ir įvaikinimo tarnybos pažyma, kurioje nurodoma, kad našlaitis iki pilnametystės buvo globojamas ir pilnai išlaikomas valstybės.
* kitus dokumentus (pagal poreikį), nurodytus prašymų suteikti paramą būstui įsigyti ar išsinuomoti nagrinėjimo tvarkos apraše (<https://www.e-tar.lt/portal/lt/legalAct/9b8be100df5411e48b678a6bad30f55f/asr> ).

Jeigu pagal prašymą ir (ar) duomenų teikimo sutartis asmuo ar šeima sutinka, savivaldybės administracija papildomus dokumentus gali gauti iš valstybės ir savivaldybės institucijų, įstaigų, įmonių ir organizacijų.

*Jei papildomi dokumentai arba dalis jų nepateikiami kartu su prašymu ir savivaldybės administracija negali gauti iš valstybės ir savivaldybės institucijų, įstaigų, įmonių ir organizacijų , asmenys turi juos pateikti per mėnesį nuo prašymo pateikimo dienos.*

**Nustatytos formos prašymą galima užpildyti Rokiškio rajono savivaldybės administracijos (Sąjūdžio a. 1, Rokiškis) interesantų aptarnavimo langelyje 1 aukšte.**

Dėl išsamesnės informacijos galima kreiptis į Rokiškio rajono savivaldybės administracijos Turto valdymo ir ūkio skyrių (Sąjūdžio a. 1, Rokiškis, tel. +370 620 31817, el.paštas a.kisieliene@rokiskis.lt)

**Teisės aktai, susiję valstybės paramą būstui įsigyti:**

1. Lietuvos Respublikos paramos būstui įsigyti ar išsinuomoti įstatymas
2. Lietuvos Respublikos socialinės apsaugos ir darbo ministro įsakymas „Dėl prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“

2024-03-28